C. Volmer Nordlunde
C. Volmer Nordlunde var en dansk bogtrykker med virksomhed i København fra 1927. C. Volmer Nordlunde indførte den britiske tradition for harmonisk, diskret, men let læselig typografi i dansk bogproduktion. Han var sin samtids ubestridt lærdeste inden for faget med en typografihistorisk viden, der udfoldedes i talrige, vigtige boghistoriske udgivelser.
C. Volmer Nordlundes store interesse, bogtrykskrifter, deres ophavsmænd og typografiens skiftende stilarter, udmøntede sig i en række bøger, der til trods for deres alder stadig kan læses af alle med interesse for bogtypografi og skrifter. Her kan nævnes: Bogskrifter og bogtrykkere (1945), Typografisk ABC for bogvenner (1946), Bogtrykkets historie for bogvenner (1961) samt en række artikler i fagpressen om bogtrykkerkunstens status og udfordringer i hans samtid. C. Volmer Nordlunde var sin tids autoritet og normsætter inden for klassisk typografi.
C. Volmer Nordlundes virksomhed og udgivelser er grundigt beskrevet i Jan Eskildsens bog Danmarks store bogtrykker C. Volmer Nordlunde (2005).